Kastrodan keyingi Kuba, Obamadan keyingi AQSh: Aloqalar qanday bo'ladi?
Kubaning yarim asrlik rahbari Fidel Kastro vafot etgani dunyo bo’ylab o’ziga xos shov-shuvga sabab bo’ldi.
Fidel Kastro Kubadagi iqtisodiy inqiroz va qiyinchiliklarda asosan AQShni ayblar edi. Kommunist ekanimiz uchun bizni jazolashmoqda, der edi. Fransiya rahbari Fransua Olland fikricha, embargoni olib tashlash vaqti keldi. "Kuba Fidel Kastro bilan vidolashar ekan, bu mamlakatga qo’yilgan cheklovlar bekor qilinsin, deyman. Kuba xalqaro hamjamiyatning to’laqonli a’zosi sifatida qabul qilinib, embargodan ozod etilsin”, - deydi u. AQSh o’tgan yildan beri sanksiyalarning ayrimlarini olib tashladi yoki yumshatdi. Lekin biznes sohasida to’siqlar hali talay. Xususiy sektor orol-davlat bilan ishlay boshlashi uchun ko’plab cheklovlar bekor qilinishi kerak bo’ladi. Asli kubalik demokrat senator Bob Menendez fikricha, Kastroning o’limi Kubani erkinlikka tomon yetaklaydi. Biroq u mamlakatda keskin o’zgarishlar bo’lishiga ishonmaydi. “Kubada biznes qilmoqchimisiz? Mehmonxona yoki turizmga qiziqayapsizmi? Kuba rahbari Raul Kastroning o’g’li bilan til topishish kerak. Qishloq xo’jaligi sohasiga sarmoya kiritmoqchimisiz? Raul Kastroning kuyovi bilan gaplashasiz. Har ikkisi harbiy qo’mondonlar hamdir”, - deydi u. Yaqinda prezidentlikka saylangan Donald Tramp saylov kampaniyasi paytida Kubani ham, u bilan aloqani yo’lga qo’ygan Obama ma’muriyatini ham qoralagan. Kommunist tuzum - johil sistema, degan edi u. “Barak Obama Kuba bilan munosabatlarni yaxshilash uchun hech kimdan ruxsat so’ramay, o’z vakolatlari doirasida qarorlar qilgan. Bu degani, men prezident bo’lsam, bu qarorlarni bemalol bekor qilishim mumkin. Kuba bizning talablarimizga ko’nmas ekan, diniy va siyosiy erkinliklarga yo’l ochmas ekan, xalqni ezaverar ekan, jazolanaveradi”, - deydi Tramp. Bo'lajak prezident hozir o’z ma’muriyatini tuzmoqda. Uning atrofidagi odamlar so’zi bilan aytganda, Kuba Qo’shma Shtatlar bilan apoq-chapoq bo’lishi uchun tubdan o’zgarishi kerak, shartlarga bosh egishi lozim.